CELEX: 32020R1191
Language: el
Date: 2020-08-11 00:00:00
Title: Εκτελεστικός κανονισμός (ΕΕ) 2020/1191 της Επιτροπής της 11ης Αυγούστου 2020 σχετικά με τη θέσπιση μέτρων για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV) και την κατάργηση της εκτελεστικής απόφασης (ΕΕ) 2019/1615

12.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 262/6
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1191 ΤΗΣ ΕΠΙΤΡΟΠΗΣ
         της 11ης Αυγούστου 2020
         σχετικά με τη θέσπιση μέτρων για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV) και την κατάργηση της εκτελεστικής απόφασης (ΕΕ) 2019/1615
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 30,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (2), και ιδίως το άρθρο 22 παράγραφος 3 και το άρθρο 52,
         Εκτιμώντας τα ακόλουθα:
         
                     (1)
                  
                  
                     Ο ιός της καστανής ρυτίδωσης των καρπών τομάτας (ToBRFV) (στο εξής: συγκεκριμένος επιβλαβής οργανισμός) δεν είναι επί του παρόντος καταχωρισμένος ως ενωσιακός επιβλαβής οργανισμός καραντίνας ή ως ενωσιακός ρυθμιζόμενος επιβλαβής οργανισμός μη καραντίνας στον εκτελεστικό κανονισμό (ΕΕ) 2019/2072 της Επιτροπής (3).
                  
               
                     (2)
                  
                  
                     Ωστόσο, από το 2018 τα κράτη μέλη ανέφεραν εστίες του συγκεκριμένου επιβλαβούς οργανισμού στις καλλιέργειες τομάτας στα εδάφη τους και τα μέτρα που ελήφθησαν για τον έλεγχό του. Η Γερμανία, το 2018, και η Ιταλία, το 2019, διενήργησαν αναλύσεις κινδύνου επιβλαβών οργανισμών που έδειξαν ότι ο συγκεκριμένος επιβλαβής οργανισμός και οι επιβλαβείς συνέπειές του θα μπορούσαν να αποτελέσουν σημαντικό φυτοϋγειονομικό πρόβλημα στην Ένωση, ιδίως για την παραγωγή Solanum lycopersicum L. και Capsicum spp.
                  
               
                     (3)
                  
                  
                     Με βάση τα ανωτέρω, εκδόθηκε η εκτελεστική απόφαση (ΕΕ) 2019/1615 της Επιτροπής (4), προκειμένου να θεσπιστούν μέτρα για την πρόληψη της εισαγωγής και της διασποράς στην Ένωση του συγκεκριμένου επιβλαβούς οργανισμού.
                  
               
                     (4)
                  
                  
                     Μετά την έκδοση της εκτελεστικής απόφασης (ΕΕ) 2019/1615, συλλέχθηκαν πιο πρόσφατες επιστημονικές πληροφορίες σχετικά με τη διασπορά του συγκεκριμένου επιβλαβούς οργανισμού και τις μεθόδους δοκιμών, γεγονός που δικαιολογεί την ανάγκη για θέσπιση λεπτομερέστερων μέτρων από εκείνα που προβλέπονται στην εκτελεστική απόφαση (ΕΕ) 2019/1615.
                  
               
                     (5)
                  
                  
                     Ειδικότερα, οι σπόροι των Solanum lycopersicum L. και Capsicum spp. θα πρέπει να ελέγχονται ανεξάρτητα από την καταγωγή τους. Αυτό είναι απαραίτητο λόγω των αβεβαιοτήτων που περιβάλλουν την παρουσία του επιβλαβούς οργανισμού παγκοσμίως και επειδή οι σπόροι διαφορετικής καταγωγής συχνά αναμειγνύονται στις παρτίδες στο πλαίσιο εμπορικών συναλλαγών, αυξάνοντας έτσι τον κίνδυνο διασποράς του συγκεκριμένου επιβλαβούς οργανισμού.
                  
               
                     (6)
                  
                  
                     Επιπλέον, ο καθορισμός τόπων παραγωγής απαλλαγμένων από επιβλαβείς οργανισμούς πρέπει να υπόκειται σε ορισμένα μέτρα προκειμένου να διασφαλίζεται η παραγωγή υγιούς υλικού.
                  
               
                     (7)
                  
                  
                     Οι ποικιλίες Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό δεν θεωρείται ότι αποτελούν κίνδυνο μόλυνσης και διασποράς του συγκεκριμένου επιβλαβούς οργανισμού. Ως εκ τούτου, οι εν λόγω ποικιλίες θα πρέπει να εξαιρεθούν από τις απαιτήσεις δοκιμών εφόσον έχουν πιστοποιηθεί επισήμως ως ανθεκτικές.
                  
               
                     (8)
                  
                  
                     Η δειγματοληψία και οι δοκιμές θα πρέπει να διεξάγονται υπό ειδικές συνθήκες βάσει των πλέον πρόσφατων πληροφοριών που έχουν συλλεχθεί σε ενωσιακό και διεθνές επίπεδο. Οι μέθοδοι PCR σε πραγματικό χρόνο είναι οι πλέον αποτελεσματικές μέθοδοι για την ανίχνευση και την ταυτοποίηση του συγκεκριμένου επιβλαβούς οργανισμού. Η μέθοδος ELISA είναι λιγότερο ευαίσθητη και λιγότερο συγκεκριμένη, καθώς διαπιστώθηκε ότι η εν λόγω μέθοδος παρουσιάζει διασταυρούμενη αντίδραση με άλλους ιούς τομάτας. Ωστόσο, λόγω της πανδημίας COVID-19 υπάρχει έλλειψη κιτ που απαιτούνται για τις μεθόδους ανίχνευσης PCR σε πραγματικό χρόνο. Έως την 1η Οκτωβρίου 2020 η μέθοδος ELISA θα πρέπει επίσης να θεωρείται αποδεκτή μέθοδος ανίχνευσης και ταυτοποίησης του συγκεκριμένου επιβλαβούς οργανισμού. Η εν λόγω δειγματοληψία και οι δοκιμές θα πρέπει να πραγματοποιούνται επιπλέον της δειγματοληψίας για τους φυσικούς ελέγχους που πραγματοποιούνται σύμφωνα με τις διατάξεις του εκτελεστικού κανονισμού (ΕΕ) 2019/2130 της Επιτροπής (5), για να εξασφαλίζεται αυξημένο επίπεδο φυτοϋγειονομικής προστασίας της Ένωσης.
                  
               
                     (9)
                  
                  
                     Οι προϋποθέσεις για τη διακίνηση φυτών προς φύτευση δεν θα πρέπει να εφαρμόζονται σε φυτά που έχουν ήδη παραχθεί σύμφωνα με την εκτελεστική απόφαση (ΕΕ) 2019/1615 διότι δεν θα ήταν σύμφωνο με την αρχή της αναλογικότητας να απαιτούνται πρόσθετες δοκιμές για τους εν λόγω σπόρους και διότι, στις πλείστες περιπτώσεις, οι εν λόγω προϋποθέσεις δεν θα ήταν δυνατόν να εφαρμοστούν στην πράξη.
                  
               
                     (10)
                  
                  
                     Στο παράρτημα III του εκτελεστικού κανονισμού (ΕΕ) 2019/2130 καθορίζονται κανόνες για τις ενέργειες που πρέπει να πραγματοποιούνται κατά τη διάρκεια των φυσικών ελέγχων σε φυτά προς φύτευση, συμπεριλαμβανομένης της δειγματοληψίας. Επιπλέον των κανόνων αυτών, και για να διαμορφωθεί η συχνότητα των δειγματοληψιών και των δοκιμών σε σχέση με τον φυτοϋγειονομικό κίνδυνο του συγκεκριμένου επιβλαβούς οργανισμού, τα κράτη μέλη θα πρέπει να καθορίσουν τη συχνότητα της δειγματοληψίας και των δοκιμών κατά την εισαγωγή των φορτίων των συγκεκριμένων σπόρων και των συγκεκριμένων φυτών προς φύτευση. H εν λόγω συχνότητα θα πρέπει να περιλαμβάνει τουλάχιστον 20 % των εισαγόμενων συγκεκριμένων σπόρων και συγκεκριμένων φυτών προς φύτευση, ώστε να εξασφαλίζεται ότι ελέγχεται επαρκώς αντιπροσωπευτικό δείγμα.
                  
               
                     (11)
                  
                  
                     Η εκτελεστική απόφαση (ΕΕ) 2019/1615 θα πρέπει να καταργηθεί και να αντικατασταθεί από τον παρόντα κανονισμό, ώστε να ληφθούν υπόψη ο κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου και ο εκτελεστικός κανονισμός (ΕΕ) 2019/2072 της Επιτροπής, που εφαρμόζονται από τις 14 Δεκεμβρίου 2019.
                  
               
                     (12)
                  
                  
                     Ο παρών κανονισμός θα πρέπει να εφαρμόζεται έως τις 31 Μαΐου 2022, ώστε να υπάρχει ο απαιτούμενος χρόνος για την παρακολούθηση της κατάστασης και για τον προσδιορισμό της φυτοϋγειονομικής κατάστασης του συγκεκριμένου επιβλαβούς οργανισμού σε ό,τι αφορά το έδαφος της Ένωσης και τη διεθνή κατανομή.
                  
               
                     (13)
                  
                  
                     Για την ταχεία αντιμετώπιση του φυτοϋγειονομικού κινδύνου του συγκεκριμένου επιβλαβούς οργανισμού, οι κανόνες του παρόντος κανονισμού θα πρέπει να εφαρμοστούν το συντομότερο δυνατόν. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.
                  
               
                     (14)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        α)
                     
                     
                        «συγκεκριμένος επιβλαβής οργανισμός»: ο ιός της καστανής ρυτίδωσης των καρπών τομάτας (ToBRFV)·
                     
                  
                        β)
                     
                     
                        «συγκεκριμένα φυτά προς φύτευση»: τα φυτά προς φύτευση των ειδών Solanum lycopersicum L. και Capsicum spp. εκτός των σπόρων·
                     
                  
                        γ)
                     
                     
                        «συγκεκριμένοι σπόροι»: οι σπόροι των ειδών Solanum lycopersicum L. και Capsicum spp·
                     
                  
                        δ)
                     
                     
                        «συγκεκριμένοι καρποί»: οι καρποί των ειδών Solanum lycopersicum L. και Capsicum spp.
                     
                  
         
            Άρθρο 2
            Απαγορεύσεις σχετικά με τον συγκεκριμένο επιβλαβή οργανισμό
            Ο συγκεκριμένος επιβλαβής οργανισμός δεν επιτρέπεται να εισάγεται, να διακινείται, να διατηρείται, να πολλαπλασιάζεται ή να απελευθερώνεται στο έδαφος της Ένωσης.
         
         
            Άρθρο 3
            Ανίχνευση ή υπόνοια παρουσίας του συγκεκριμένου επιβλαβούς οργανισμού
            
               1.   Οποιοδήποτε πρόσωπο στο έδαφος της Ένωσης υποψιάζεται ή αντιλαμβάνεται την παρουσία του συγκεκριμένου επιβλαβούς οργανισμού ενημερώνει αμέσως την αρμόδια αρχή και της παρέχει όλες τις πληροφορίες που αφορούν την παρουσία ή την υπόνοια παρουσίας του συγκεκριμένου επιβλαβούς οργανισμού.
            
            
               2.   Σε περίπτωση παραλαβής τέτοιων πληροφοριών, η αρμόδια αρχή:
               
                           α)
                        
                        
                           καταγράφει άμεσα τις υποβληθείσες πληροφορίες·
                        
                     
                           β)
                        
                        
                           λαμβάνει όλα τα αναγκαία μέτρα για να επιβεβαιωθεί η παρουσία ή η υπόνοια παρουσίας του συγκεκριμένου επιβλαβούς οργανισμού·
                        
                     
                           γ)
                        
                        
                           εξασφαλίζει ότι κάθε πρόσωπο που έχει στον έλεγχό του φυτά τα οποία ενδέχεται να έχουν μολυνθεί από τον συγκεκριμένο επιβλαβή οργανισμό ενημερώνεται αμέσως για:
                           
                                       i)
                                    
                                    
                                       την παρουσία ή την υπόνοια παρουσίας του συγκεκριμένου επιβλαβούς οργανισμού, και
                                    
                                 
                                       ii)
                                    
                                    
                                       τους πιθανούς κινδύνους που συνδέονται με τον συγκεκριμένο επιβλαβή οργανισμό και τα μέτρα που πρέπει να ληφθούν.
                                    
                                 
                     
         
         
            Άρθρο 4
            Μέτρα σχετικά με την επιβεβαιωμένη παρουσία του συγκεκριμένου επιβλαβούς οργανισμού
            Σε περίπτωση που η παρουσία ή η υπόνοια παρουσίας του συγκεκριμένου επιβλαβούς οργανισμού επιβεβαιωθεί στο έδαφος κράτους μέλους, η αρμόδια αρχή του οικείου κράτους μέλους εξασφαλίζει ότι λαμβάνονται τα κατάλληλα μέτρα για την εξάλειψη του συγκεκριμένου επιβλαβούς οργανισμού σύμφωνα με το άρθρο 17 του κανονισμού (ΕΕ) 2016/2031.
         
         
            Άρθρο 5
            Έρευνες για την παρουσία του συγκεκριμένου επιβλαβούς οργανισμού στα κράτη μέλη
            
               1.   Τα κράτη μέλη διεξάγουν ετήσιες έρευνες για την παρουσία του συγκεκριμένου επιβλαβούς οργανισμού σε συγκεκριμένα φυτά προς φύτευση, συγκεκριμένους σπόρους και συγκεκριμένους καρπούς στο έδαφός τους, συμπεριλαμβανομένων των τόπων παραγωγής συγκεκριμένων σπόρων και συγκεκριμένων φυτών προς φύτευση.
            
            
               2.   Οι εν λόγω έρευνες:
               
                           α)
                        
                        
                           περιλαμβάνουν δειγματοληψία και δοκιμές, όπως ορίζεται στο παράρτημα· και
                        
                     
                           γ)
                        
                        
                           β)βασίζονται:
                           
                                       i)
                                    
                                    
                                       στον εκτιμώμενο κίνδυνο εισαγωγής και διασποράς του συγκεκριμένου επιβλαβούς οργανισμού στο οικείο κράτος μέλος και εντός αυτού, και
                                    
                                 
                                       ii)
                                    
                                    
                                       σε έγκυρες επιστημονικές και τεχνικές αρχές όσον αφορά τη δυνατότητα ανίχνευσης του συγκεκριμένου επιβλαβούς οργανισμού.
                                    
                                 
                     
            
               3.   Κάθε κράτος μέλος κοινοποιεί στην Επιτροπή και στα άλλα κράτη μέλη, έως τις 30 Απριλίου κάθε έτους, τα αποτελέσματα των ερευνών που διενεργήθηκαν κατά το προηγούμενο ημερολογιακό έτος.
            
         
         
            Άρθρο 6
            Διακίνηση εντός της Ένωσης των συγκεκριμένων φυτών προς φύτευση
            
               1.   Τα συγκεκριμένα φυτά προς φύτευση επιτρέπεται να διακινούνται εντός της Ένωσης μόνον εάν συνοδεύονται από φυτοϋγειονομικό διαβατήριο και εφόσον πληρούνται αμφότερες οι ακόλουθες προϋποθέσεις:
               
                           α)
                        
                        
                           τα συγκεκριμένα φυτά έχουν καλλιεργηθεί σε τόπο παραγωγής στον οποίο είναι γνωστό ότι δεν απαντά ο συγκεκριμένος επιβλαβής οργανισμός, βάσει επίσημων επιθεωρήσεων που διενεργήθηκαν την κατάλληλη εποχή για την ανίχνευση του συγκεκριμένου επιβλαβούς οργανισμού, και, στην περίπτωση που τα συγκεκριμένα φυτά παρουσιάζουν συμπτώματα μόλυνσης από τον συγκεκριμένο επιβλαβή οργανισμό, τα εν λόγω φυτά έχουν υποβληθεί σε δειγματοληψία και δοκιμές από την αρμόδια αρχή, και οι δοκιμές αυτές έδειξαν ότι είναι απαλλαγμένα από τον συγκεκριμένο επιβλαβή οργανισμό·
                        
                     
                           β)
                        
                        
                           οι παρτίδες των συγκεκριμένων φυτών προς φύτευση έχουν διατηρηθεί χωριστά από άλλες παρτίδες συγκεκριμένων φυτών, με την εφαρμογή κατάλληλων μέτρων υγιεινής και φυσικού διαχωρισμού.
                        
                     Η δειγματοληψία για τις δοκιμές, όπως αναφέρεται στην παρούσα παράγραφο, διενεργείται όπως ορίζεται στο παράρτημα.
            
            
               2.   Η παράγραφος 1 δεν εφαρμόζεται:
               
                           α)
                        
                        
                           σε συγκεκριμένα φυτά των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό·
                        
                     
                           β)
                        
                        
                           σε συγκεκριμένα φυτά προς φύτευση που παράγονται σύμφωνα με την εκτελεστική απόφαση (ΕΕ) 2019/1615.
                        
                     
         
         
            Άρθρο 7
            Διακίνηση των συγκεκριμένων σπόρων εντός της Ένωσης
            
               1.   Οι συγκεκριμένοι σπόροι επιτρέπεται να διακινούνται εντός της Ένωσης μόνον εάν συνοδεύονται από φυτοϋγειονομικό διαβατήριο και εφόσον πληρούν όλες τις ακόλουθες προϋποθέσεις:
               
                           α)
                        
                        
                           τα μητρικά φυτά τους έχουν παραχθεί σε τόπο παραγωγής όπου είναι γνωστό ότι δεν απαντά ο συγκεκριμένος επιβλαβής οργανισμός, βάσει επίσημων επιθεωρήσεων που διενεργήθηκαν την κατάλληλη εποχή για την ανίχνευση του συγκεκριμένου επιβλαβούς οργανισμού·
                        
                     
                           β)
                        
                        
                           τα ίδια τα φυτά ή τα μητρικά φυτά τους έχουν υποβληθεί σε δειγματοληψία και δοκιμές για τον συγκεκριμένο επιβλαβή οργανισμό από την αρμόδια αρχή ή έχουν υποβληθεί σε δειγματοληψία και δοκιμές από επαγγελματίες, υπό επίσημη εποπτεία της αρμόδιας αρχής, και έχουν βρεθεί, σύμφωνα με τις εν λόγω δοκιμές, απαλλαγμένα από τον συγκεκριμένο επιβλαβή οργανισμό·
                           Σε περίπτωση υπόνοιας παρουσίας του συγκεκριμένου επιβλαβούς οργανισμού, η δειγματοληψία και οι δοκιμές πραγματοποιούνται μόνο από τις αρμόδιες αρχές σύμφωνα με το άρθρο 87 παράγραφος 3 στοιχείο γ) του κανονισμού (ΕΕ) 2016/2031.
                        
                     
                           γ)
                        
                        
                           καταγράφεται και τεκμηριώνεται η καταγωγή όλων των παρτίδων συγκεκριμένων σπόρων.
                        
                     
            
               2.   Συγκεκριμένοι σπόροι που βρίσκονταν ακόμη σε αποθήκευση πριν από τις 15 Αυγούστου 2020 υποβάλλονται σε δειγματοληψία και σε δοκιμές για τον συγκεκριμένο επιβλαβή οργανισμό από την αρμόδια αρχή ή από επαγγελματίες υπό επίσημη εποπτεία της αρμόδιας αρχής προτού διακινηθούν εντός της Ένωσης και βρεθούν απαλλαγμένοι από τον εν λόγω επιβλαβή οργανισμό.
            
            
               3.   Η δειγματοληψία και οι δοκιμές σε σπόρους διενεργούνται όπως ορίζεται στο παράρτημα.
            
            
               4.   Οι παράγραφοι 1 και 2 δεν εφαρμόζονται σε συγκεκριμένους σπόρους των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό.
            
         
         
            Άρθρο 8
            Εισαγωγή στην Ένωση των συγκεκριμένων φυτών προς φύτευση
            
               1.   Συγκεκριμένα φυτά προς φύτευση, εκτός των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό, καταγωγής τρίτων χωρών, επιτρέπεται να εισάγονται στην Ένωση μόνον εάν συνοδεύονται από φυτοϋγειονομικό πιστοποιητικό το οποίο στη στήλη «Πρόσθετη δήλωση» περιλαμβάνει τα ακόλουθα στοιχεία:
               
                           α)
                        
                        
                           επίσημη δήλωση ότι τα συγκεκριμένα φυτά προς φύτευση προέρχονται από συγκεκριμένους σπόρους που έχουν υποβληθεί σε δειγματοληψία και δοκιμές για τον συγκεκριμένο επιβλαβή οργανισμό όπως ορίζεται στο παράρτημα, και οι εν λόγω δοκιμές έχουν δείξει ότι είναι απαλλαγμένοι από τον συγκεκριμένο επιβλαβή οργανισμό·
                        
                     
                           β)
                        
                        
                           επίσημη δήλωση ότι τα συγκεκριμένα φυτά προς φύτευση έχουν παραχθεί σε τόπο παραγωγής ο οποίος έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής και είναι γνωστό ότι είναι απαλλαγμένος από τον συγκεκριμένο επιβλαβή οργανισμό βάσει επίσημων επιθεωρήσεων που διενεργήθηκαν την κατάλληλη εποχή για την ανίχνευση του επιβλαβούς οργανισμού και, σε περίπτωση συμπτωμάτων, έχουν υποβληθεί σε επίσημη δειγματοληψία και σε δοκιμές για τον συγκεκριμένο επιβλαβή οργανισμό και βρέθηκαν, σύμφωνα με τις εν λόγω δοκιμές, απαλλαγμένα από τον συγκεκριμένο επιβλαβή οργανισμό·
                        
                     
                           γ)
                        
                        
                           το όνομα του καταχωρισμένου τόπου παραγωγής.
                        
                     
            
               2.   Συγκεκριμένα φυτά των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό, καταγωγής τρίτων χωρών, επιτρέπεται να εισάγονται στην Ένωση μόνον εάν συνοδεύονται από φυτοϋγειονομικό πιστοποιητικό το οποίο στη στήλη «Πρόσθετη δήλωση» επιβεβαιώνει την εν λόγω ανθεκτικότητα.
            
         
         
            Άρθρο 9
            Εισαγωγή στην Ένωση των συγκεκριμένων σπόρων
            
               1.   Συγκεκριμένοι σπόροι καταγωγής τρίτων χωρών, εκτός των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό, επιτρέπεται να εισάγονται στην Ένωση μόνον εάν συνοδεύονται από φυτοϋγειονομικό πιστοποιητικό το οποίο στη στήλη «Πρόσθετη δήλωση» περιλαμβάνει τα ακόλουθα στοιχεία:
               
                           α)
                        
                        
                           επίσημη δήλωση ότι πληρούνται όλες οι ακόλουθες προϋποθέσεις:
                           
                                       i)
                                    
                                    
                                       τα μητρικά φυτά των οικείων συγκεκριμένων σπόρων έχουν παραχθεί σε τόπο παραγωγής όπου είναι γνωστό ότι δεν απαντά ο συγκεκριμένος επιβλαβής οργανισμός, βάσει επίσημων επιθεωρήσεων που διενεργήθηκαν την κατάλληλη εποχή για την ανίχνευση του συγκεκριμένου επιβλαβούς οργανισμού·
                                    
                                 
                                       ii)
                                    
                                    
                                       οι συγκεκριμένοι σπόροι ή τα μητρικά τους φυτά έχουν υποβληθεί σε επίσημη δειγματοληψία και δοκιμές για τον συγκεκριμένο επιβλαβή οργανισμό και έχουν βρεθεί, σύμφωνα με τις δοκιμές αυτές, απαλλαγμένα από τον συγκεκριμένο επιβλαβή οργανισμό·
                                    
                                 
                     
                           β)
                        
                        
                           το όνομα του καταχωρισμένου τόπου παραγωγής.
                        
                     
            
               2.   Συγκεκριμένοι σπόροι των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό, καταγωγής τρίτων χωρών, επιτρέπεται να εισάγονται στην Ένωση μόνον εάν συνοδεύονται από φυτοϋγειονομικό πιστοποιητικό το οποίο στη στήλη «Πρόσθετη δήλωση» επιβεβαιώνει την εν λόγω ανθεκτικότητα.
            
         
         
            Άρθρο 10
            Επίσημοι έλεγχοι κατά την εισαγωγή στην Ένωση
            Τουλάχιστον το 20 % των φορτίων συγκεκριμένων σπόρων και συγκεκριμένων φυτών προς φύτευση υποβάλλονται σε δειγματοληψία και δοκιμές από την αρμόδια αρχή στον συνοριακό σταθμό ελέγχου της πρώτης άφιξης στην Ένωση, όπως ορίζεται στο παράρτημα.
         
         
            Άρθρο 11
            Κατάργηση της εκτελεστικής απόφασης (ΕΕ) 2019/1615 της Επιτροπής
            Η εκτελεστική απόφαση (ΕΕ) 2019/1615 καταργείται από τις 15 Αυγούστου 2020.
         
         
            Άρθρο 12
            Περίοδος εφαρμογής
            Ο παρών κανονισμός εφαρμόζεται έως την 31η Μαΐου 2022.
         
         
            Άρθρο 13
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  ΕΕ L 95 της 7.4.2017, σ. 1.
         
            (3)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
         
            (4)  Εκτελεστική απόφαση (ΕΕ) 2019/1615 της Επιτροπής, της 26ης Σεπτεμβρίου 2019, σχετικά με τη θέσπιση μέτρων έκτακτης ανάγκης για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV) (ΕΕ L 250 της 30.9.2019, σ. 91).
         
            (5)  Εκτελεστικός κανονισμός (ΕΕ) 2019/2130 της Επιτροπής, της 25ης Νοεμβρίου 2019, για τη θέσπιση λεπτομερών κανόνων σχετικά με τις ενέργειες που πρέπει να πραγματοποιούνται κατά τη διάρκεια και μετά τη διενέργεια των ελέγχων εγγράφων, των ελέγχων ταυτότητας και των φυσικών ελέγχων σε ζώα και αγαθά που υπόκεινται σε επίσημους ελέγχους σε συνοριακούς σταθμούς ελέγχου (ΕΕ L 321 της 12.12.2019, σ. 128).
      
      
         
            ΠΑΡΑΡΤΗΜΑ
            1.   Συστήματα δειγματοληψίας σπόρων, εκτός των σπόρων των ποικιλιών Capsicum spp. που είναι γνωστό ότι είναι ανθεκτικοί στον συγκεκριμένο επιβλαβή οργανισμό
            
            Η δειγματοληψία σπόρων για δοκιμές πραγματοποιείται στο πλαίσιο των ακόλουθων συστημάτων δειγματοληψίας, ανάλογα με τις παρτίδες σπόρων όπως αναφέρεται στον σχετικό πίνακα των διεθνών προτύπων για τα φυτοϋγειονομικά μέτρα αριθ. 31 Μεθοδολογίες για τη δειγματοληψία των αποστολών (ISPM 31):
            
                        —
                     
                     
                        για παρτίδες σπόρων μικρότερες από ή ίσες με 3 000 σπόρους: εφαρμογή συστήματος υπεργεωμετρικής δειγματοληψίας ικανό να διαπιστώνει με αξιοπιστία 95 % επίπεδο παρουσίας προσβεβλημένων φυτών ίσο ή μεγαλύτερο από 10 %,
                     
                  
                        —
                     
                     
                        για παρτίδες σπόρων άνω των 3 000 αλλά κάτω των 30 000 σπόρων: εφαρμογή συστήματος δειγματοληψίας ικανό να διαπιστώνει με αξιοπιστία 95 % επίπεδο παρουσίας προσβεβλημένων φυτών ίσο ή μεγαλύτερο από 1 %,
                     
                  
                        —
                     
                     
                        για παρτίδες σπόρων άνω των 30 000 σπόρων: εφαρμογή συστήματος δειγματοληψίας ικανό να διαπιστώνει με αξιοπιστία 95 % επίπεδο παρουσίας προσβεβλημένων φυτών ίσο ή μεγαλύτερο από 0,1 %.
                     
                  Για τις μεθόδους αλυσιδωτής αντίδρασης πολυμεράσης (PCR) τα επιμέρους δείγματα αποτελούνται από 1 000 σπόρους κατ’ ανώτατο όριο.
            Για την ενζυμική ανοσοπροσροφητική μέθοδο προσδιορισμού (ELISA) τα επιμέρους δείγματα αποτελούνται από 250 σπόρους κατ’ ανώτατο όριο.
            2.   Συστήματα δειγματοληψίας φυτών προς φύτευση, εκτός των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό
            
            Στην περίπτωση φυτών προς φύτευση, εκτός από τις ποικιλίες Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό, συλλέγονται 200 φύλλα ανά τόπο παραγωγής και καλλιεργητική ποικιλία, κατά προτίμηση νεαρά φύλλα στην κορυφή των φυτών.
            Στην περίπτωση των φυτών που παρουσιάζουν συμπτώματα, διενεργείται δειγματοληψία για δοκιμή σε τουλάχιστον 3 φύλλα με συμπτώματα.
            3.   Μέθοδοι δοκιμών για την ανίχνευση και την ταυτοποίηση του συγκεκριμένου επιβλαβούς οργανισμού σε σπόρους, εκτός των σπόρων των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό
            
            Για την ανίχνευση του συγκεκριμένου επιβλαβούς οργανισμού στους συγκεκριμένους σπόρους χρησιμοποιείται μία από τις ακόλουθες μεθόδους:
            
                        —
                     
                     
                        ELISA, έως την 1η Οκτωβρίου 2020, μόνο για την επιβεβαίωση της απαλλαγής από επιβλαβείς οργανισμούς για την έκδοση φυτοϋγειονομικών διαβατηρίων ή φυτοϋγειονομικών πιστοποιητικών,
                     
                  
                        —
                     
                     
                        RT-PCR σε πραγματικό χρόνο με τη χρήση των εκκινητών και ανιχνευτών που περιγράφονται στο πρωτόκολλο ISF (2020) (1)
                        
                     
                  
                        —
                     
                     
                        RT-PCR σε πραγματικό χρόνο με χρήση εκκινητών και ανιχνευτή κατά Menzel και Winter (Acta Horticulturae, υπό εκτύπωση).
                     
                  Σε περίπτωση θετικού αποτελέσματος της δοκιμής ανίχνευσης, διενεργείται δεύτερη μέθοδος δοκιμής, διαφορετική από εκείνη που χρησιμοποιήθηκε για την ανίχνευση, με μία από τις μεθόδους RT-PCR πραγματικού χρόνου που παρατίθενται ανωτέρω, χρησιμοποιώντας το ίδιο δείγμα για την ταυτοποίηση. Σε περίπτωση ασυμφωνίας μεταξύ των αποτελεσμάτων ανίχνευσης και ταυτοποίησης που λαμβάνονται για τους σπόρους με περίβλημα, αφαιρείται το περίβλημα των σπόρων και οι σπόροι υποβάλλονται εκ νέου σε δοκιμή.
            4.   Μέθοδοι δοκιμών για την ανίχνευση και την ταυτοποίηση του συγκεκριμένου επιβλαβούς οργανισμού σε φυτά προς φύτευση, εκτός των φυτών προς φύτευση των ποικιλιών Capsicum spp. που είναι γνωστό ότι είναι ανθεκτικές στον συγκεκριμένο επιβλαβή οργανισμό, και στους συγκεκριμένους καρπούς
            
            Για την ανίχνευση του συγκεκριμένου επιβλαβούς οργανισμού στα συγκεκριμένα φυτά προς φύτευση, εκτός των συγκεκριμένων φυτών προς φύτευση των ποικιλιών Capsicum spp. που είναι γνωστό ότι είναι ανθεκτικά στον συγκεκριμένο επιβλαβή οργανισμό, και στους συγκεκριμένους καρπούς χρησιμοποιείται μία από τις ακόλουθες μεθόδους δοκιμής:
            
                        —
                     
                     
                        ELISA, μόνο για υλικό που παρουσιάζει συμπτώματα,
                     
                  
                        —
                     
                     
                        συμβατική RT-PCR με χρήση εκκινητών κατά Alkowni et al. (2019),
                     
                  
                        —
                     
                     
                        συμβατική RT-PCR με χρήση εκκινητών κατά Rodriguez-Mendoza et al. (2019),
                     
                  
                        —
                     
                     
                        RT-PCR σε πραγματικό χρόνο με τη χρήση εκκινητών και ανιχνευτών που περιγράφονται στο πρωτόκολλο ISF (2020) (2),
                     
                  
                        —
                     
                     
                        RT-PCR σε πραγματικό χρόνο με χρήση εκκινητών και ανιχνευτή κατά Menzel και Winter (Acta Horticulturae, υπό εκτύπωση).
                     
                  Σε περίπτωση θετικού αποτελέσματος της δοκιμής ανίχνευσης, διενεργείται δεύτερη μέθοδος δοκιμής, διαφορετική από εκείνη που χρησιμοποιήθηκε για την ανίχνευση, με μία από τις μεθόδους RT-PCR που παρατίθενται ανωτέρω, χρησιμοποιώντας το ίδιο δείγμα για την επιβεβαίωση της ταυτοποίησης.
            
               (1)  Πρωτόκολλο που αναπτύχθηκε από τη Διεθνή Ομοσπονδία Σπόρων (International Seed Federation) [Διεθνής πρωτοβουλία για την υγεία των σπόρων για καλλιέργειες κηπευτικών - International Seed Health Initiative for Vegetable Crops (ISHI-Veg)].
            
               (2)  Πρωτόκολλο που αναπτύχθηκε από τη Διεθνή Ομοσπονδία Σπόρων (International Seed Federation) [Διεθνής πρωτοβουλία για την υγεία των σπόρων για καλλιέργειες κηπευτικών - International Seed Health Initiative for Vegetable Crops (ISHI-Veg)].